text: Varpa ljós á Føroyar sum veitara til orkuútbyggingar
text: #000001
text: Nógv bendir á, at bretskir myndugleikar í næstum fara at geva grønt ljós til útbygging av risastóru Rosebank olju- og gasskelduni nær Føroyum. Tað kann gerast eitt gott høvi hjá føroyskum fyritøkum at bjóða sínar tænastur fram.
text: #000002
text: Útbyggingin av Rosebank er mett at kosta millum 70 og 80 mia. kr. Gongst sum ætlað verður farið at bora fleiri framleiðslubrunnar longu í 2025 fyri at gera klárt til, at framleiðsluskipið Knarr kann byrja framleiðsluna í 2026. Tað verður í løtuni nútímansgjørt til uppgávuna. Eisini fer gassleiðing at verða løgd frá Rosebank til lands. Tá framleiðslan verður uppá tað mesta, fer hon at vera umleið 70.000 tunnur av olju um dagin umframt 44 mió. kubikkføtur av gassi fyrstu 10 árini.
text: #000004
text: Fleiri føroysk landsstýri hava havt í sínum skøldri ynski um at gera Føroyar til ein tilfeingisdepil í Norðuratlantshavi. Hetta kann koma at ganga út, um so er, at føroyskar fyritøkur megna at gera seg galdandi í kappingini um at veita tænastur til komandi stóru útbyggingina av olju- og gasskelduni Rosebank við markið.
text: #000005
text: Tað er greitt, at tá ein slík nýggj og stór verkætlan fer av bakkastokki so nær føroyska markinum, vekir tað sjálvandi eisini ans í Føroyum. Er hetta tí nakað, sum føroyskar fyritøkur kunnu gerast partur av og harvið liva upp til ynskini hjá fleiri landsstýrum um at gera Føroyar til ein tilfeingisdepil í Norðuratlantshavi. Og kann slík útbygging við nýggjum undirstøðukervi nær við føroyska landgrunnin fáa ávirkan á royndirnar at fara undir aftur leiting eftir kolvetnum í Føroyum?
text: #000006
text: Equinor, sum í dag arbeiðir bæði við olju og gassi eins og havvindmyllum er sera virkið í Bretlandi. Rosebank har norðuri við føroyska markið fer at hava alstóran týdning fyri bretsku veitingartrygdina eins og fyri arbeiðspláss og vinnuna. Longur suðuri út fyri Aberdeen, er Equinor við at seta upp heimsins størstu havindmylnulund, Hywind.
text: #000007
text: Til tess at kunna svara slíkum spurningum gjørdi FOÍB, Føroya Orkuídnaðarbólkur av at fara til Aberdeen í Skotlandi, har tær mest týðandi avgerðirnar um orkuframtíðina á Atlantsmótinum, sum er økið millum Hetland og Føroyar, verða settar út í kortið og tiknar.
text: #000008
text: Eftir ein góðan dialog við Sjóvinnufelagið, hvørs limir fegnir síggja nýggjar uppgávur á olju- og gassleiðunum við markið, var kósin sett móti Aberdeen, sum mong ættarlið av føroyingum hava vitjað. Á skránni vóru vitjanir hjá bæði vinnulívinum og hjá myndugleikunum. Til tess at verða væl ílatin at kunna um føroysku veitaravinnuna og annars gongdina her øll árini við oljuleiting, var stjórin á Atlantic Supply Base í Runavík, Eli Lassen eisini við í ferðalagnum saman við Jan Müller og Louis Wilson frá FOÍB.
text: #000009
text: Endamálið við vitjanini var bæði at kunna seg við orkutilgongdina í Skotlandi sum heild og her serstakliga í økinum eystan fyri Føroyar, eins og at kunna vinnu og mynduguleikar har um støðuna í Føroyum, har fjølbroytta veitaravinnan er tilreiðar at bjóða fram sínar tænastur í sambandi við møguligar útbyggingar eystan fyri markið. Hetta kann gerast sera aktuelt, nú Rosebank keldan liggur so nær Føroyum.
text: #000010
text: Rosebank er norðasta (grøn/reyða) keldan skamt frá føroyska markinum.
text: #000011
text: Sambært umboðsmanninum hjá FOÍB í Bretlandi, Louis Wilson, sum skipaði fyri vitjanini, bendir nógv á, at avgerðin um at útbyggja stóru olju- og gasskelduna Rosebank skamt frá føroyska markinum verður tikin í hesum mánaðinum. Bretskir myndugleikar hava gjørt greitt, at teir fara at geva grønt ljós til útbyggingina í næstum, nú fyristøðufelagið Equinor eisini er klárt til at taka endaliga avgerð um útbyggingina. Ein stórur partur av fyrireikingunum til útbyggingina er longu í gongd, eitt nú verður eitt framleiðsluskip gjørt klárt til at kunna byrja framleiðsluna innan góð trý ár.
text: #000012
text: Rosebank liggur har norðuri tætt við føroyska markið. Longur syðri liggur enn ein stór kelda, Cambo, sum væntandi eisini verður útbygd.
text: #000013
text: Louis Wilson sigur, at vónandi verður eisini møguleiki hjá føroyskum veitarafyritøkum at bjóða seg fram við vørum og tænastum, nú Rosebank keldan liggur so tætt við føroyskt øki, tó at hetta ikki nýtist at vera nøkur sjálvfylgja. Til ta tíð mugu føroyskar fyritøkur so kunna vísa, at tær eru kappingarførar. Tað veldst so eisini um, hvat tað eru fyri tænastur, sum talan kann vera um bæði í sambandi við eina útbygging og seinni veruliga framleiðslu.
text: #000014
text: -Vit hava m.a. vitjað hjá játtandi eftirlitsmynduleikanum, NSTA, North Sea Transition Autorithy og hjá orkufelagnum Equinor. Hóast miðjað verður móti at brúka lokalar fyritøkur til veitingar í stóran mun, so tykist einki at vera til hindurs fyri, at eitt nú fyritøkur í Føroyum, sum kunnu veita kappingarførar vørur og tænastur, eisini kunnu fáa lut í útbyggingini og somuleiðis seinni í rakstrinum.
text: #000015
text: -Eg haldi ikki eg taki munnin ov fullan, tá eg sigi, at føroyskar fyritøkur eru væl fyri at kunna átaka sær uppgávur í hesi vinnuni, vælvitandi, at tær í mong ár vóru við til at veita vørur og tænastur til ikki færri enn 9 leitiboriverkætlanir á føroyska landgrunninum. Og so ikki at gloyma væleydnaðu umvælingina av West Hercules boripallinum á Skálafjørðinum.
text: #000016
text: Fyri bara at nevna eina slíka tænastu, so skuldu Føroyar ligið væl fyri og verið vælegnaðar til at taka sær av eitt nú manningarskifti á skipum og pallum heldur Louis Wilson.
text: #000017
text: -Um vit ímynda okkum eina støðu, har tú skal brúka tyrlu at flyta manning til Hetlands ella Føroyar, hava vit í Føroyum ein stóran fyrimun. Sumburgh flogvøllurin kann einans bjóða flogsamband við Skotland, meðan vit í Føroyum hava samband til Kastrup, ein altjóða flogvøllur, fleiri ferðir dagliga, eins og sambond eru úr Føroyum við fleiri aðrar floghavnir alt frá Oslo, París, Barcelona og skjótt eisini New York.
text: #000018
text: Eisini eru Føroyar sera væl fyri við nútímans gistingarhúsum samanborið við t.d. tey í Hetlandi. Í heila tikið kann henda fyrsta stóra orkuútbyggingin tætt við Føroyar gerast ein royndarpallur hjá føroyskari vinnu og kanska eftir tað entá ein lopfjøl til aðrar møguligar útbyggingar í sama øki, her eitt nú Cambo, sum liggur enn nærri markinum og sum kann verða góðkend til útbygging seinni í ár ella komandi ár.
text: #000019
text: Open Door økið stendur opið fyri útlendskum orkufeløgum at søkja um leitiloyvi. Ein gamal kenningur var Statoil. Í dag eitur hann Equinor. Um felagið aftur fer at hyggja eftir føroyaøkinum er enn óvist. Men við útbygging av keldu nærhendis, er ikki so langt til Føroya.
text: #000020
text: Louis Wilson hevur fylgt gongdini á orkuøkinum í mong ár og hevur verið eitt kent og afturvendandi andlit á flestu oljumessunum í Aberdeen seinastu árini. Saman við stjóranum í FOÍB, Jan Müller, hevur hann eisini roynt at marknaðarføra Føroyar sum maritiman tilfeingisdepil í Norðuratlantshavi eins og hjálpt at kunna um føroysku undirgrundina og tess Open Door skipan til leiting eftir olju og gassi.
text: #000021
text: Í tráð við broytingar í tíðini hevur FOÍB eisini lagt seg eftir miðvðist at fylgja við tí grøna orkuskiftinum, sum eitt nú fer fram í grannalagnum og í umheiminum, og sum eisini fer at síggjast aftur í útbyggingunum við markið.
text: #000022
text: Her verður nevniliga gjørt eitt stórt arbeiði fyri at minka um útlátið og fer Rosebank, tá klárt er til at fara undir framleiðslu um nøkur fá ár, at vera í heimsflokki, hvat viðvíkur sera lágum útláti.
text: #000023
text: Ætlanin er at elektrifisera framleiðsluna umborð á skipinum frá vindmyllum á landi ella til havs. Hvør veit, tann tíðin kemur kanska eisini, tá havvindmylnulundir eystan fyri Føroyar kunnu vera við til at elektrifisera pallar í bretskum øki og kanska entá á føroyska landgrunninum skuldi tað hent, at fund verða gjørd her eisini. Tað er so eisini politikkurin hjá hsum landsstýrinum at hava dyrnar opnar fyri nýggjari leiting.
text: #000024
text: Framleiðsluskipið Knarr, sum í løtuni verður nútimansgjørt til at arbeiða á Rosebank kelduni.
text: #000025
text: -Vit halda tað verða av stórum týdningi fyri føroysku orkuframtíðina at fylgja við, hvat okkara grannar gera og eisini læra av teimum og øvugt, sigur Jan Müller, stjóri, sum eisini vónar, at slíkar ferðir sum henda í Aberdeen kunnu byggja brýr og vera við til at fáa orku- og íløgufeløg at lata upp eyguni fyri framtíðar orkumøguleikum í Føroyum eisini.
text: #000026
text: -Flótandi havvindmyllur eru “in” í løtuni, og í øllum okkara grannalondum eru hesar ovast á listanum, tá tosað verður um grøna orkuskiftið. Vælvitandi at Føroyar hava kanska eitt tað besta umhvørvið til havvind í heiminum, er skilagott at fáa skapt áhuga í altjóða orkuumhvørvinum fyri framtíðar orkumenning í Norðuratlantshavi sigur FOÍB stjórin, sum var sera væl nøgdur við vitjanina í Skotlandi og vónar, at hon kann vera við til at geva øðrum íblástur.
text: #000027
text: FOÍB, sum hevur havt tætt samstarv við veitaravinnuna í Føroyum í mong ár, umrøddi undan ferðini framtíðar møguleikarnar við Sjóvinnufelagið, hvørs limir heilt nátúrrliga gerast partur í málinum, tá útbyggingar fara fram í grannalagnum.
text: #000028
text: Felagið, sum umboðar stóran part av føroysku veitingarvinnuni, hevur sum vera man stóran áhuga í, at tað verða bygdar brýr tvørtur um landamørk, tá talan er um stórar útbyggingar sum tann á Rosebank.
text: #000029
text: Fyri góðum fýra árum síðani varð FOÍB saman við fleiri vinnufyritøkum á vitjan hjá fleiri av teimum stóru orkufeløgunum í Skotlandi við nettupp tí fyri eygað at kunna fyrireika seg til eina framtíð við møguligum útbyggingum við markið. Vitjanin í farna mánað var so ein uppfylging av tí, nú mest sum alt bendir á, at grønt ljós verður givið til ta fyrstu heilt stóru útbyggingina í næsta grannalagnum. Uppá sikt kann slík útbygging eisini fáa týdning fyri møguliga leiting í føroyskum øki.
text: #000030
text: Menningin av varandi orku so sum havvindorkulundum í økjunum norðan fyri Skotland kann eisini í framtíðini koma at geva arbeiði til føroyskar veitingarfyritøkur.
text: #000031
text: Undir vitjanini í Aberdeen í mai høvdu umboðini fyri FOÌB eins og stjórin í Atlantic Supply Base, Eli Lassen, høvi til at støkka inn á gólvið á høvuðsskrivstovuni hjá norska orkurisanum Equinor, har tey fingu orð á stjóran Arne Gürtner, sum hevur ábyrgdina av øllum virksemi hjá felagnum í Bretlandi, Írlandi og somuleiðis Føroyum. Á hesum fundinum varð eisini føroyski leiðarin fyri altjóða boringum hjá Equinor, Jákup Øregaard.
text: #000033
text: Eftir at hava fingið innlit í arbeiðið hjá Equinor og her serstakliga komandi Rosebank útbyggingina nær føroyska markið, nýttu føroysku umboðini høvi til at greiða Equinor stjóranum frá um Føroyar og tess geografisku støðu tætt við bretskt øki. Víst varð m.a. á, at Føroyar liggja ikki so langt frá Rosebank kelduni og høvdu føroyskar fyritøkur uttan iva viljað bjóðað seg fram við vørum og tænastum, tá tann tíð kemur. Hetta vildi hann fegin leggja sær í geyma.
text: #000034
text: Tað er so annars ein sannroynd, at føroysk fyritøka nú í fleiri ár hevur veitt tænastur til orkuvinnuna á Atlantsmótinum eystan fyri Føroyar. Føroya Tele veitir sum er samskiftistænastur umvegis Shefakaðalin til orkufelagið BP. Og nú ætlanir eru um nýggjar útbyggingar í økinum ætlar Føroya Tele sær eisini at bjóða seg fram. Fyritøkan hevur longu samband við Equinor um at veita tænastur til komandi Rosebank útbyggingina.
text: #000036
text: Føroya Tele hevur gjøgnum Shefa-kaðalin nú í fleiri ár veitt samskiftistænastur til bretska orkufelagið BP eystan fyri føroyska markið. Fyritøkan vónar, at grønt ljós verður givið til útbygging av Rosebank, soleiðis at hon kann gera sáttmála við Equinor eisini. Her vitjar Jákup Øregaard, sum stendur á odda fyri altjóða boringum hjá Equinor føroysku stórfyritøkuna. Vm. Páll Vesturbú og hm. Jan Ziskasen frá ávikavist FT Net og Føroya Tele.
text: #000037
text: Nú stórar broytingar henda í vinnu- og orkuumhvørvinum í Aberdeen løgdu føroysku umboðini eisini leiðina til stóru havnina í Aberdeen, sum í løtuni verður útbygd við eini djúphavn fyri 5-6 mia. kr. Havnin, sum hevur tænt olju- og gassvinnuni trúðliga í 40 til 50 ár, fer í framtíðini eisini at fevna um mongu tænastuveitingarnar, sum grøna orkuskiftið hevur við sær her m.a. uppsetan av havvindmyllum.
text: #000038
text: Stórt øki kring havnina nevnt “Energy Transition Zone” er lagt av til at hýsa ørgrynnu av tænastum og verður riggað til at kunna tæna øllum broytingunum, sum eru partur av framtíðar veitingunum eitt nú til at tæna skiftinum frá at vera olju- og gass høvuðsstaðurin í Evropa til at gerast høvuðsstaðurin fyri alla orku í Evropa.
text: #000040
text: Aberdeen er við at gerast ein hin fremsti grønorkukveikjarin í heiminum og hevur sum fyrsti býur fingið vetnisriknar bussar.
text: #000041
text: (Orkan.fo fer í komandi greinum at hava frásagnir frá ymsu vitjanunum í Aberdeen.)
text: #000042
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000043
text: Fólkatingið vitjar SEV í Húsahaga
text: #000045
text: Helvtin av orkuni frá vindmyllulundum fer til spillis
text: #000047
text: Regin Mittún nýggjur fíggjarstjóri hjá Magn
text: #000048
text: Oljuprísur uppá 100 dollarar í eygsjón
text: #000049
text: Russland sendir oljutangaskip norður um Sibiria
text: #000050
text: Byggja heimsins størstu vindmylnuhøll í Esbjerg
text: #000051
text: Bera ótta fyri nýggjum grønum brennievnum
text: #000052
text: Redaktión tel. 20 80 80 [email protected] Sverri Egholm Netredaktør (Ábyrgd) [email protected]
text: #000056
text: Fyristing tel. 20 80 80 [email protected]
text: #000057